NaiveNeuron/SloPal huggingface dataset:
B. Bugár, podpredseda NR SR: (2001-09-19):
Ľ. Andrassy, poslanec: Ďakujem veľmi pekne, pán predsedajúci. S radosťou by som stenografické záznamy z vystúpení poslancov Hnutia za demokratické Slovensko odovzdal ich mladým kolegom z Hnutia mladých za demokratické Slovensko, kde práve ich predstavitelia obhajovali na celoslovenskom mládežníckom sneme túto myšlienku a kde práve aj z radov HMZDS vzišla požiadavka, aby takéto študentské rady boli zriadené a existovali. A určite by mali radosť z toho, ako sa vy staviate k ich principiálnym požiadavkám. Vzťah HZDS k mladej generácii, k autonómnosti aj študentov či už na stredných, alebo vysokých školách bola vyjadrená v roku 1997, keď sa menil zákon o vysokých školách a kde akademický senát, kde aj právo mladých ľudí vstupovať do procesu, ktorý sa deje na vysokej škole, bol obmedzený a toto obmedzenie sa im, samozrejme, páči aj na stredných školách. Chcem povedať, že školské rady, študentské školské rady nevznikajú na základe zákona, vznikajú na základe toho, že sa rozhodnú 15-, 16-, 17-, 18-roční mladí ľudia na strednej škole, že bude takáto rada existovať. Do tohto zákona to vkladáme preto, lebo v tomto zákone sú orgány školskej samosprávy, kde práve táto žiacka, študentská rada si bude voliť svojho zástupcu v školskej samospráve, teda bude legitímne mladý človek zvolený študentmi, ktorý tam bude zastupovať ich pohľady. Tie návrhy, ktoré ste, alebo pripomienky, ktoré ste hovorili k personálnym otázkam, sú absolútne nezmysly, tak ako väčšina tých pripomienok, o ktorých ste hovorili, pretože takéto kompetencie žiacka rada vôbec nebude mať. Ona sa bude vyjadrovať najmä k tomu, ako bude prebiehať aj výchovno-vzdelávací proces. Bude sa vyjadrovať, nebude to schvaľovať. Bude sa vyjadrovať k tomu, ako zriadiť školský poriadok, ako by sa mali správať mladí ľudia. Teda potierate právo mladého človeka povedať svoj názor. (Reakcia z pléna.)
Hrnčiar, Andrej, podpredseda NR SR (2016-10-11):
Ďakujem. Prerušujem rokovanie o tomto bode programu. Budeme pokračovať prvým čítaním o vládnom návrhu zákona, ktorým sa mení a dopĺňa zákon č. 396/2012 Z. z. o Fonde na podporu vzdelávania v znení neskorších predpisov a ktorým sa mení zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov . Vládny návrh má parlamentnú tlač 253. Návrh na jeho pridelenie na prerokovanie výborom je v rozhodnutí č. 256. Prosím ministra školstva, vedy a výskumu a športu Slovenskej republiky Petra Plavčana, aby vládny návrh zákona uviedol.
B. Bugár, podpredseda NR SR: (2005-03-18):
(Hlasovanie.) Prítomných 143 poslancov, za 58, proti 40, zdržalo sa 44 poslancov, nehlasoval 1. Konštatujem, že ani tento návrh uznesenia sme neschválili. Ďakujem, pán spravodajca. Teraz pristúpime k hlasovaniu o materiáli, ktorým je Pozícia Slovenskej republiky k strednodobému hodnoteniu Lisabonskej stratégie pre jarné zasadnutie Európskej rady (tlač 1077). Takže, pán predseda výboru Tibor Mikuš, nech sa páči, ako spravodajca keby ste uviedli hlasovanie k tlači 1077. Nech sa páči.
Glváč, Martin, podpredseda NR SR (2019-04-05):
S reakciou pán poslanec Muňko. AirBaltic šéfuje Slovák, ešte.
Mezenská, Helena, poslankyňa NR SR (2014-06-26):
Ja nechcem byť konfrontačná, a nechcem, samozrejme, podceniť množstvo pozitívnych prínosov, ktoré vyplynuli z nášho členstva, integrácie v rámci Európskej únie, tie vidím predovšetkým v prenose mnohých európskych štandardov a kultúry do našich podmienok, ale nedá mi, aby som nezaujala aj svoj postoj k tomu hodnotovému zhodnoteniu hodnôt, ktoré nám prinieslo členstvo v Európskej únii, a hlavne s tým apelom na hodnotu slobody a suverenity. No, zdôrazňovať v podmienkach mnohých ľudí, ktorí žijú vo vzdialenejších regiónoch celého Slovenska z 200-, 300-eurových príjmov, to, akú majú slobodu cestovania, je v tomto prípade naozaj, mne to vyznieva veľmi falošne, demagogicky až cynicky, pretože naozaj sloboda cestovania týchto ľudí s nízkymi príjmami, a tých je väčšina, je veľmi relatívna. Rovnako suverenita hlavne v kontexte energetiky, keď celý energetický priestor, potravinový priestor máme z väčšiny obsadený zahraničnými akcionármi. Ako v tomto kontexte môžeme, pán Mikuš, vôbec hovoriť o nejakej suverenite Slovenska?! Suverenite a nezávislosti Slovenska?! Uberme trošku z tej propagandy, aj z demagógie, lebo je falošná. A možno práve ona sa podpisuje pod tú nízku účasť občanov v európskych voľbách.
Mičovský, Ján, poslanec NR SR (2013-05-28):
Ďakujem pekne, pani podpredsedníčka Národnej rady. Ďakujem aj pánovi Osuskému, že povedal vo svojom prejave slovíčko, ktoré ja som nepovedal, ale ktoré by sme mohli považovať za kľúčové slovo. (Zaznievanie gongu.) Ďakujem za kľúčové slovo princípu kontroly. A to je slovíčko „statočnosť“. A okrem toho, že mu teda ďakujem za toto slovo, doplním ešte svoju reakciu aj o krátky návod na to, čím som v podstate končil svoju rozpravu, keď som hovoril o spôsobe, ktorý je potrebné použiť na nájdenie ozaj nepolitického šéfa Najvyššieho kotolného úradu. „Obyčajní“ sa tým prezentovali. A ja sa spytujem: kto ponúkol lepší spôsob, ako je verejné výberové konanie? My poslanci zjavne sme sa nedostali do situácie, že by sme boli schopní sa dohodnúť ozaj nepoliticky. Asi je to možno aj dopredu vylúčené. A preto si myslím, že pozornosť, ktorá by mohla byť venovaná práve takémuto postupu pri nájdení šéfa, je pozornosť zaslúžená. A odporúčam všetkým, aby sa s týmto naším návrhom bližšie zoznámili. Ďakujem.
Šudík, Tomáš, poslanec NR SR (2020-03-24):
Daný návrh, ktorý predkladá pani ministerka, prejednal krízový štáb, prejednala ho vláda. Treba im dôverovať, aby sme mohli zabezpečiť všetky potrebné veci, aby sa tento vírus ďalej nerozširoval. A to by malo byť to najdôležitejšie, čo môžme spraviť. Ľudia musia v tejto dôležitej situácii aj strpieť nejaké mimoriadne opatrenia. A myslím, že to všetko je mimoriadna situácia a rýpať do ľudí, že kto koho sledoval a kto koho nesledoval, alebo hráte tu politické hry ako niektorí poslanci SMER-u, to určite nie je vhodné a je to trápne a výsmech občanom našej krajiny. Ďakujem krásne.
Hlina, Alojz, poslanec NR SR (2014-01-30):
Dobre. (Reakcie z pléna.) Ja to považujem za povinnosť, to je, využívam akúkoľvek možnosť a toto je jedna z nich. A budem apelovať aj na rektorov vysokých škôl, lebo to je asi v ich agende, a apelujem aj na vás. Je nepredstaviteľné, aby na Vysokej škole ekonomickej učil niekto, kto bude obhajovať absolútnu hlúposť, ktorú možno sa preriekol, možno to tak vnútorne cítil, že treba vyvážať kapitál a podnikať v zahraničí. To je nepredstaviteľné. Bol by som rád, keby sa v tom zjednala náprava. Ja nepoznám tie procesy, ktoré sú teraz, nechcem byť naškrtnutý, že obmedzovanie akademických slobôd. Ja verím, ja verím v slobodu tých ustanovizní, ale ja na to upozorňujem z tohto ambónu, a podľa mňa mám na to právo, obzvlášť, keď sú platení, ako sú platení. Keby si tu súkromne niekde hovorili, nech si hovoria, čo chcú. Ale pokiaľ z verejných zdrojov tlmočia tieto názory, ktoré nie sú názorovým, ideovým sporom, to sú, opakujem a tým končím, to je elementárna neznalosť problematiky. Elementárna neznalosť problematiky. A títo ľudia učia na vysokých školách, čo v konečnom dôsledku znamená to, ako sa tie naše školy umiestňujú. Ďakujem veľmi pekne.
Pročko, Jozef, poslanec NR SR (2023-12-19):
V prvom rade si vyprosujem, aby ste mi rozprávali, či myšlienka príde, to si vyprosujem od vás. A môj procedurálny návrh je, aby predsedajúci nezasahoval do rozpravy rozprávajúcemu, keď rozpráva k téme. A hlavne, aby predsedajúci nedovolil zasahovať iným, napríklad teraz to robil Podmanický. Odôvodnenie: Poslanec Hlina rozprával o Burdovi, ktorý obhajuje tento zákon. To znamená, súvisí to s týmto zákonom, lebo Fico všade rozpráva o Burdovi. A poslanec Hlina nám teraz ozrejmil, aká Burda je táto Burda, to znamená, že, prosím vás veľmi pekne, nezasahujte, pán Danko. A prosím vás ešte raz dôrazne, nerozprávajte o mojich myšlienkach, rozprávajte si o svojich myšlienkach. Ďakujem veľmi pekne.
Zmajkovičová, Renáta, podpredsedníčka NR SR (2014-02-13):
S faktickými poznámkami dvaja poslanci. Uzatváram možnosť prihlásiť sa. Pán poslanec Brocka.
Poliačik, Martin, poslanec NR SR (2013-09-18):
Richard, po tej tvojej reči mi došlo, že v podstate tieto večerné seansy majú niečo do seba. Smeráci tu nie sú. Namiesto nich sú tu ľudia, ktorí pri tej otvorenejšej, trošku voľnejšej atmosfére komunikujú s tým, čo sa deje v parlamente. Máme čas sa porozprávať, máme čas si vymeniť názory a máme čas povedať v dobe internetu, kedy každé slovo ostane zaznamenané naveky, ako sa veci majú. A možno, možno sa naozaj stane, že z týchto prejavov, z týchto do nocí vytlačených rečí záznamy budú populárne, že ľudia si ich budú púšťať, že si ich budú pozerať, že práve v nich budú nachádzať to pomenovanie zla, ktoré máme možnosť sledovať okolo nás v našej spoločnosti. Že budeme mať možnosť takto po večeroch, keď nás sem SMER vytlačí, povedať dosť, že jednoducho demokracia sa nedá ohýbať donekonečna, že ľudia potrebujú nejakým spôsobom prejaviť svoj názor kultivovane a že sa nedá naveky z pozície moci ignorovať, že je tu aj niekto iný. Takže ak sa nám aj v budúcnosti stane, že nás zase vytlačia po siedmej hodine, ja sa na to popravde už aj teším, celkom som si zvykol. Ďakujem.
Laššáková, Jana, podpredsedníčka NR SR (2012-09-11):
Ďakujem, pán spravodajca, zaujmite miesto určené pre spravodajcov. Otváram rozpravu k prerokovanému vládnemu návrhu zákona. Do rozpravy som dostala písomné prihlášky za poslanecký klub SDKÚ-DS pán poslanec Beblavý, za poslanecký klub strany Sloboda a Solidarita pán poslanec Martin Chren. Ďalej písomne prihlásení do rozpravy sú pani poslankyňa Žitňanská, pán poslanec Vašečka a pán poslanec Ivan Švejna. Nech sa páči, pán poslanec Beblavý za poslanecký klub SDKÚ-DS. Prepáčte ešte na chvíľku. Pán poslanec Martvoň, máte procedurálny? Nie. Tak nech sa páči, pán poslanec.
Zmajkovičová, Renáta, podpredsedníčka NR SR (2012-09-26):
Teraz vystúpi v rozprave pán poslanec Lebocký. Pán poslanec, máte to dlhšie ako na päť minút? (Reakcia poslanca Lebockého.) Pán poslanec, nech sa páči. Ešte päť minút nevyhlásim prestávku a budete pokračovať potom v rozprave.
Pčolinský, Peter, doterajší podpredseda NR SR (2023-10-25):
Pán poslanec Michal Moško.
K. Sárközy, poslankyňa: (2010-02-11):
Takže, to je dôvodová správa. Fakt treba začať od seba a „do tých tankoch“ až potom, keď bude ten slovenský jazyk ľúbozvučný, aký má byť. Ďakujem (Potlesk.)
Mičovský, Ján, poslanec NR SR (2012-09-11):
Ďakujem za slovo, pani podpredsedníčka. Chcem v tejto chvíli tak ozaj s vďakou zaspomínať na pána Langoša, tvorcu tohto zákona. Myslím si, že to, čo tu doteraz bolo povedané, je pravda. Ja to tak cítim na základe osobných skúseností, že tento zákon je veľmi nadčasový, aj slovo elegantné je celkom elegantné v tejto súvislosti, a je to zákon, ktorý je funkčný. A tú funkčnosť by som si dovolil ako človek, ktorý s ním viac rokov pracoval, potvrdiť aj tými skúsenosťami, že dokázal vytáčať mnohých pracovníkov, ktorí prichádzali s ním do styku na strane povinnej osoby, do vysokých otáčok. Mnohokrát to boli veľmi rozumní páni hodní úcty, ale keď som sa s nimi rozprával, že ale veď, pán generálny riaditeľ, my skutočne musíme. To ozaj musíme takúto vec spustiť? A viete, boli to praktické skúsenosti, ktoré hovoria o tom, že náš občan je mnohokrát ešte stále, tak ako v tých finančných službách, keď sme sa tu pred chvíľočkou bavili, aj v tomto ohľade nerozhľadený, mnohokrát nevie, čo všetko môže. A práve tento zákon mu ukazuje občiansku moc, na čo všetko sa môže spýtať, a ozaj tí páni generálni riaditelia museli ustúpiť, áno, my túto vec musíme povedať a občan má právo vedieť, ako sa finančné prostriedky tohto štátu pohybujú, od koho, kam a na čo. Takže chcem sa veľmi pridať k tomu, aby návrh kolegu Viskupiča bol podporený a aby sme a priori nepripúšťali nejakú možnosť, ktorá možno by nemusela byť až taká nebezpečná, ale neotvárajme tie vrátka, pán minister, a nechajme to tak, že ak je tu možnosť ten zákon upraviť riešením, ktoré bude, teda tie bloky, tie databázy, bude možné vsunúť osobitným zákonom, tak ja by som prosil z úcty k tomu pánovi Langošovi, z úcty k tým občanom, ktorí sa vďaka tomuto zákonu učia mať úctu k verejným prostriedkom, teda počítať nielen vlastné peniažky, ale aj tie štátne, aby sme ho skutočne neotvárali. Ďakujem.
Ďurkovský, Andrej, poslanec NR SR (2011-06-02):
Vážený pán predseda parlamentu, ja si touto cestou dovolím vás požiadať na základe skúseností z tejto trojtýždňovej schôdze, aby sme program rokovania pre budúcu schôdzu z vášho pohľadu konzultovali s ostatnými, minimálne vašimi podpredsedami, resp. s poslaneckým grémiom. Stalo sa totiž to, že v rámci tejto schôdze najdôležitejšie body programu podľa môjho názoru sú postavené na konci tejto schôdze, čo nepovažujem za úplne korektné a správne. Z toho dôvodu by som si touto cestou vás dovolil požiadať, aby ste program pripravovali z hľadiska precíznosti podstatne iným spôsobom. Ďakujem pekne. (Potlesk.)
Fedor, Martin, poslanec NR SR (2019-04-04):
Pán predsedajúci, v rozprave vystúpili traja páni poslanci. Dajte, prosím, hlasovať o uznesení Národnej rady, ktorým Národná rada podľa čl. 86 písm. d) Ústavy Slovenskej republiky vyslovuje súhlas s Protokolom k Severoatlantickej zmluve o pristúpení Severomacedónskej republiky.
Pellegrini, Peter, predseda NR SR (2015-04-15):
Poprosím kľud, ešte raz vás žiadam, aby sme dodržiavali rokovací poriadok a zachovali pokoj v rokovacej sále. Ja pevne verím, že si každý so záujmom vypočuje každého jedného rečníka, bude naňho primerane reagovať či už faktickými poznámkami, alebo počas svojho vystúpenia, ktoré je v zozname. (Potlesk.) Pán poslanec Zajac, ste prihlásený ako tretí za kluby, čiže čoskoro príde vaša chvíľa a budete môcť vyjadriť všetky svoje pocity aj názory. Pán minister, nech sa páči, poprosím, pokračujte vo svojom vystúpení.
Bugár, Béla, podpredseda NR SR (2018-10-17):
Nech sa páči, prezentujme sa a hlasujme o výboroch, ako aj určení gestorského výboru a lehoty potrebné pre jednotlivé výbory na prerokovanie tohto návrhu zákona. (Hlasovanie.) Prítomných 144 poslancov, za 140, proti 2, zdržal sa 1, 1 nehlasoval. Návrh sme schválili. Pán poslanec, prosím vás, aby ste teraz uviedli hlasovanie v druhom čítaní o vládnom návrhu zákona o dohľade nad dodržiavaním povinností pri štítkovaní energeticky významných výrobkov, tlač 1065. (Hlasovanie o vládnom návrhu zákona o dohľade nad dodržiavaním povinností pri štítkovaní energeticky významných výrobkov a o zmene zákona č. 147/2001 Z. z. o reklame a o zmene a doplnení niektorých zákonov v znení neskorších predpisov , tlač 1065.)
Figeľ, Ján, podpredseda NR SR (2012-12-17):
Na vystúpenie pána poslanca sú tri faktické poznámky. Končím možnosť. Nech sa páči, pán Mikuláš Huba.
B. Bugár, podpredseda NR SR: (2005-11-08):
I. Henzélyová, poslankyňa: Ďakujem. Ďakujem vám, kolegyne, kolegovia, že ste mi umožnili vystúpiť v takejto veľmi závažnej chvíli. Možno budem hovoriť trošku zoširoka, ale nezdržím vás veľmi dlho. Bola som skutočne veľmi chorá. Prekonala som jedno z najťažších období môjho života, keď som sa musela rozhodnúť pre budúcnosť. Rozhodla som sa odísť z ANO a od Pavla Ruska a bolo to jedno z mojich najťažších rozhodnutí. Nevypočula som si všetko, z čoho ma Pavol Rusko obvinil. Nech povedal čokoľvek, rozhodla som sa odísť preto, že som nesúhlasila s tým, že by sme mali brániť v realizácii reforiem, že by sme mali rozbíjať koalíciu a že som ďalej nevidela perspektívu. Paľo, ja nie som tvoj nepriateľ, tvojím najväčším nepriateľom si ty sám. (Potlesk.) Nikdy za mnou nikto nebol, pretože nikto netušil, že chcem opustiť Pavla Ruska, a preto to ani nikoho nenapadlo. Nič som od nikoho neprijala, spím kľudne, nikto mi nič neponúkol a moje meno je čisté. Budem sa brániť, aby moja dcéra mohla na mňa s hrdosťou pozerať, aby som sa vám všetkým mohla pozerať do očí, pretože dôrazne popieram, že som zobrala akékoľvek výhody za to, že som odišla. Myslím si, že by sme mali ukončiť debaty o kupovaní poslancov, pretože ako si Paľo Rusko nevie, tak neviete si predstaviť, že by sa človek rozhodol s čistým svedomím a bez materiálnych výhod odísť? Človek posudzuje druhého podľa toho, ako sám myslí a koná. Mojím najväčším želaním je, aby reformy, pri ktorých som aj ja stála, ktoré som začala budovať, sa uskutočnili. To je všetko. Ďakujem. (Potlesk.)
Zmajkovičová, Renáta, podpredsedníčka NR SR (2013-01-30):
S faktickou poznámkou sa hlási jeden poslanec. Uzatváram možnosť prihlásiť sa s faktickou poznámkou. Pán poslanec Viskupič.
B. Bugár, podpredseda NR SR: (2004-06-24):
A. Blajsko, poslanec: Zatiaľ ďakujem za pozornosť.
Kišš, Štefan, poslanec NR SR (2024-01-19):
Ďakujem pekne, Natália, za tvoje vystúpenie. Spomínala si aj pani prezidentku, aj tie nové sadzby, ktoré, ktoré nám koalícia pripravuje. Tak len tak na margo toho, čo aj spomínal kolega, že najnovšie podľa, podľa úplatku do 700-tisíc eur vlastne môže hroziť iba podmienka, tak ma tak napadlo, že čo všetko si môžeme za 700-tisíc vlastne kúpiť, že jednak mnoho ľudí toľko, toľko peňazí ani nevidelo, ale napríklad by to mohol byť jeden, jeden Ficov byt aj bez zľavy sa zmestí do tohto, do tohto limitu. Ale, ale iné som chcel, že podľa, teda k tým porovnaniam s inými krajinami, že zaznelo tu Rakúsko, Nemecko, Česko a ďalšie krajiny. Bolo by dobrou praxou komunikovať týmto krajinám, pretože, pretože sú pre nás, alebo teda sú na tom lepšie so životnou úrovňou, ako, ako my, ale napríklad sadzby musia ísť ruka v ruke aj s tým, aké, ako, v akom stave je v tej danej krajine korupcia. A pre tieto krajiny zároveň platí, že či o, korupcia, či už zažívaná, alebo, alebo tá vnímaná, je na tom výrazne ináč ako u nás. U nás v rebríčku vnímania korupcie sme na 49. mieste podľa výsledkov z roku ´22. Podotýkam, že napríklad v OECD, čo je teda klub najvyspelejších krajín a my doňho patríme, je nejaký, teraz neviem presne, nejakých 45 krajín. Čiže sme na tom, sme na tom horšie ako vyspelý svet, , ale trestnými sadzbami chceme byť, chceme byť premiantmi. To mi úplne nesedí. Ďakujem.
Hrnčiar, Andrej, podpredseda NR SR (2017-12-01):
Pán poslanec Mihál.
Pellegrini Peter, predseda NR SR (2015-11-10):
Prezentujme sa a hlasujme. (Hlasovanie.) Prítomných 129 poslancov, za hlasovalo 83, zdržalo sa 46 poslancov. Konštatujem, že sme schválili vládny návrh zákona o finančných nástrojoch financovaných z európskych fondov. Budeme teraz hlasovať o bode 2 schváleného programu, ktorým je druhé čítanie o vládnom návrhu zákona, ktorých sa dopĺňa zákon č. 120/1993 Z. z. o platových pomeroch niektorých ústavných činiteľov, tlač 1633. Pán spravodajca, nech sa páči. (Hlasovanie o vládnom návrhu zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa dopĺňajú niektoré zákony , tlač 1633.)
Lukáč, Jozef, poslanec NR SR (2021-05-11):
Ďakujem za slovo, pán predsedajúci. Vážené kolegyne, kolegovia, zákon, ktorý predkladám v druhom čítaní, reflektuje na situáciu, ktorá vznikla aj počas pandémie. Ide o zákon, ktorým výrazným, ktorý výrazným spôsobom ovplyvňuje chod života v spoločnosti. Akože spoločnosť je živý organizmus, ktorý sa musí prispôsobovať aktuálnym životným situáciám, tak aj právne normy je potrebné prispôsobovať životu tak, aby nám život zjednodušovali, a nie komplikovali, prípadne predchádzali možným komplikáciám. Tento zákon posilňuje kompetenciu objednávateľov dopravy vo verejnom záujme voči dopravcom, a to tak, aby mohol, aby mohli, aby mali väčšie kompetencie a silu a vážnosť pri rokovaní s dopravcami. Zákon bol riadne prerokovaný vo výboroch Národnej rady: v hospodárskom výbore, vo výbore pre verejnú správu a regionálny rozvoj, vo finančnom a takisto aj v ústavnoprávnom. Zatiaľ k tomu toľko. Mám avizovaný jeden pozmeňovací návrh, ktorý prednesie pán poslanec Hattas. Zatiaľ ďakujem.
Pellegrini, Peter, predseda NR SR (2015-01-28):
Prezentujme sa a hlasujme. (Hlasovanie.) Prítomných 140 poslancov. Za 140. Návrh sme schválili. Pán poslanec.
Nemky, Martin, poslanec NR SR (2021-05-06):
Prosím, pán predseda, aby ste dali hlasovať o tom, že Národná rada prerokuje návrh ústavného zákona v druhom čítaní.
Malatinec, Roman, poslanec NR SR (2023-12-20):
O pozmeňujúcom návrhu pána poslanca Krajčího nemôžeme hlasovať, lebo sme už hlasovali o obsahovo totožnom návrhu pána poslanca Dvořáka.
M. Kondrót, poslanec: (2005-03-17):
Na tajné hlasovanie o návrhu na voľbu kandidáta na vymenovanie za sudcu Ústavného súdu Slovenskej republiky bolo vydaných a poslanci si osobne prevzali 137 hlasovacích lístkov, teda na voľbe bolo prítomných 137 poslancov. Po vykonaní tajného hlasovania overovatelia Národnej rady Slovenskej republiky spočítali hlasy a zistili, že v tajnom hlasovaní o návrhu na voľbu kandidáta na vymenovanie za sudcu Ústavného súdu Slovenskej republiky všetci poslanci odovzdali hlasovacie lístky, zo 137 odovzdaných hlasovacích lístkov bolo 27 neplatných a 110 platných. Podľa platných hlasovacích lístkov overovatelia zistili, že za kandidáta Stanislava Oravca hlasovalo za 28 poslancov, proti 26 poslancov, zdržalo sa hlasovania 56 poslancov. Na schválenie na voľbu kandidáta na vymenovanie za sudcu Ústavného súdu Slovenskej republiky je potrebný súhlas nadpolovičnej väčšiny hlasov prítomných poslancov Národnej rady Slovenskej republiky.
B. Bugár, podpredseda NR SR: (2003-12-04):
(Hlasovanie.) Prítomných 131, za návrh 11, proti 61, zdržalo sa 58, nehlasoval 1. Konštatujem, že bod č. 60 sme neschválili.
Hrušovský, Pavol, poslanec NR SR (2013-03-15):
Pán kolega Kadúc, nemôžem súhlasiť s vami preto, lebo už aj dnes súdom § 39 Trestného zákona umožňuje vo výnimočných prípadoch po zvážení všetkých okolností uložiť aj za dnešného stavu, kedy dolná sadzba je stanovená na 4 roky, podmienečný trest. Nechajme to na voľnú úvahu sudcov. Načo to zmäkčujeme? Načo ideme touto cestou? Ja neviem pochopiť ten dôvod. Preto, lebo úlohou štátu je proti drogám bojovať. Naozaj. A toto sa mi zdá cesta k väčšiemu tolerovaniu drogy, ako bolo tomu doteraz. Pán poslanec Poliačik, tá osveta nestačí. Tu treba mať aj iný pocit, že za takéto páchanie trestnej činnosti mi hrozí trest, nielen zdvihnutý prst a osveta na školách alebo na nejakých mítingoch, kde pod tou osvetou niekedy tí, ktorí ju vykonávajú, robia úplne opačnú činnosť, akoby mali robiť. A vy o tom dobre viete.
Laššáková, Jana, podpredsedníčka NR SR (2015-05-19):
Pani poslankyňa Žitňanská, nech sa páči.
Cmorej, Peter, poslanec NR SR (2021-11-11):
No ne... (Reakcie z pléna.) No nevieme, o čom hlasujeme, lebo tam je, tam je uznané hlasovanie.
Nicholsonová, Lucia, podpredsedníčka NR SR (2016-05-24):
Pán poslanec Baránik.
Heger, Eduard, poslanec NR SR (2018-12-03):
Ďakujem veľmi pekne. Ja som to povedal aj pri tom predchádzajúcom zákone a myslím si, že ministerstvo pôdohospodárstva už dnes má viaceré nástroje, ktoré môže využívať na to, ako pomôcť potravinárom a farmárom. A naozaj by som rád videl od pani ministerky aj možno nejaký prísľub, že sa bude uberať práve tým smerom a zamerá sa už vďaka, v rámci svojich kompetencií, ktorá má, na pomoc teda tomuto subjektu, ktorý tak veľmi potrebujeme, aby sa rozvinul, alebo aby dostával patričnú pozornosť., Povedali ste, že vlastne kontrola tohto zákona, lebo tento zákon tu máme od 96. roku, je tu vidieť, a teda vlastne sa, akým nejakým spôsobom novelizuje, dopĺňa. A tá kontrola naozaj je podľa mňa problém, to vidíme aj v iných odvetviach alebo vôbec vidíme to všeobecne. A na toto by sa malo klásť, omnoho väčší apel, aby sa u nás naozaj legislatíva uplatňovala rovnakým metrom a podobne. Takže určite s týmto súhlasím. Ja si myslím, že pri obchode vôbec je dôležité byť citlivý na to, ako doňho zasahujeme, a preto som sa vlastne aj pýtal na to a možno to nezaznelo úplne v tej odpovedi, že či sa dá nejakým spôsobom alebo či máte premyslené tú kvantifikáciu, ako pomôže táto novela zákona konkrétne v tom boji, keď tak poviem, proti tým nekalým praktikám, alebo voči tomu, čo v súčasnosti, o čom sa tak veľa hovorí práve pri debate potravinári verzus obchodné reťazce. Čiže to ma zaujímalo asi najviac, že do akej miery môžme očakávať prínos tohto zákona, lebo to som úplne teda nepočul. A o to viac, že naozaj zasahovať do obchodných vzťahov je veľmi, veľmi, by som povedal, delikátna záležitosť, o to viac, že to je vlastne to miesto, kde prichádza k výmene peňazí, tovaru, a to je to, čo napĺňa vrecká rozpočtu, takže tam musíme byť naozaj veľmi senzitívni, aby... (Prerušenie vystúpenia časomerom.)
Šeliga, Juraj, podpredseda NR SR (2020-09-16):
S reakciou na faktické poznámky pán poslanec Richter.
Rafaj, Rafael, poslanec NR SR (2011-07-13):
Škoda, že diskusia nabrala tento konfrontačný charakter, pretože toto bola téma, kde som ja očakával, že sa zhodneme naprieč všetkými politickými stranami, pretože sa určite všetci zhodneme, že chrániť by sme mali tých na prvom mieste, ktorí sú bezbranní. Mladí ľudia. Pokiaľ sa týka tohto jednostranného pohľadu, no nielen ja, ale asi aj drvivá väčšina Slovákov bola šokovaná, keď videla televízny šot, ako dospelý cigáň sekerou najskôr dolámal koňovi nohy, pretože ho nevedel iným spôsobom zabiť, a takto bezbranného na zemi ležiaceho ho potom ešte dorazil do hlavy. Takže ja si myslím, že či už je to z hlúposti alebo je to z necitlivosti miera ľudského konania má svoje medze. Toto je zvláštny typ diskusie, pretože keď som nedávno diskutoval s predstaviteľmi Strany slobodných, tak mali zaujímavý príklad v Rakúsku. Žobrajúci cigáni pod organizovaným zločinom organizujú zo Spiša autobusy do Viedne a do Salzburgu na organizované žobranie. Je to protizákonná činnosť, samozrejme. Slobodní keď prišli s návrhom, aby im zhabali vyžobraný objem peňazí, tak sa tiež našla v parlamente skupina ľudí, ktorí povedali, že je to predsa nehumánne, lebo že tí mafiáni im to vraj potom spočítajú. Takže sa pýtam, aký typ diskusie chceme viesť, lebo je to istá analógia. Tak ak je raz niečo protizákonné, ak je raz niečo protiľudské a každý vie o tom, ako má a ako nemá konať, tak spoločnosť by mala byť taká, že by mala určiť hranice, aby sa takéto javy nekonali. A preto ja tento zákon podporím.
Mihál, Jozef, poslanec NR SR (2018-10-23):
Ďakujem. V rozprave vystúpili poslanci Mihál a Jurzyca. Prosím, pán predsedajúci, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Baška, Jaroslav, poslanec NR SR (2015-11-24):
Áno, krátka reakcia. Pán poslanec Zajac, vy ste to otvorili úplne v inom zákone tiež o štátnej službe príslušníkov Policajného zboru. A je tu viacero poslancov, ktorí nehovoria k veci pri iných zákonoch a spomínajú úplne pri iných zákonoch iné zákony. To je jedna vec. Druhá vec, zvolávanie rokovaní výborov. Náš program aj dátumy rokovaní výborov sú normálne zverejnené na internete, si to môžete pozrieť. Ale, viete, aj keby, sme vás na ne nepozvali, tak ale ako môžete tvrdiť niečo také, že to rokovanie nebolo uzatvorené, skončené. Bolo skončené, s platným uznesením aj s uznesením pre pána ministra vnútra, ktorý aj tú analýzu predložil. Tá analýza bola predložená všetkým členom výboru pre obranu a bezpečnosť. Čiže ako tento výbor, tak aj pán minister vnútra si svoje úlohy splnili. Nemôžete len tak niekoho obviňovať, že nie je dokončené rokovanie výboru. Pán poslanec Hlina tu obviňuje našich poslancov zo strany SMER, že mávajú diplomatickými pasmi na Slovensku a tak ďalej. Však treba si najskôr veci overiť a potom normálne aj rozprávať, o nič iné nejde, možnože menej rozprávať a viac pracovať. Ďakujem.
P. Hrušovský, predseda NR SR: (2003-12-12):
(Hlasovanie.) Páni poslanci, 148 prítomných, 144 za návrh, 3 sa zdržali, 1 nehlasoval. Konštatujem, že návrh sme schválili. Pán poslanec Maxon, nejdeme preto v poradí, lebo pán poslanec Farkas a predseda výboru uvádza návrhy v poradí tak, ako boli v rozprave prednesené. O prvom dal hlasovať o pánovi poslancovi Čaplovičovi, vy ste vystúpili druhý, pán poslanec Jarjabek tretí a pán poslanec Zubo...
Dostál, Ondrej, poslanec NR SR (2017-06-15):
Ďakujem obom kolegom za reakcie a kolegyni Zimenovej za podporu. Pán poslanec Fecko, veď pokojne diskutujeme. Toto je vec, na ktorú máme iný názor evidentne. A to, čo povedal pán premiér Fico, že keď novela zákona pomôže aspoň jednému občanovi, tak to stačí a treba ju prijať. No, to znie pekne, ako taká teoretická téza, ale v praxi to tak nikdy alebo skoro nikdy nie je. Lebo, lebo keď niekomu pomôžete, druhému uškodíte. Keď niekomu vyhoviete, druhého nahneváte. Keď niekomu pridáte, druhému zoberiete alebo odniekadiaľ musíte zobrať. To, čo ste pomenovali vo svojom príspevku, teda tá hranica 3-tisíc, no áno, mali by sme sa o tom baviť, že tých, či tých, či tých 3-tisíc obyvateľov je dostatočná hranica, či to, či to nie je príliš málo, či by sme nemali smerovať k tomu, aby sa, aby sa, aby sa to zvýšilo. Pretože teda pokiaľ nechceme robiť municipalizáciu a komunálnu reformu, tak nám to môže byť jedno a pokojne si tu majme obce, ktoré majú pár desiatok alebo pár stoviek obyvateľov. Obce, ktoré, v ktorých nikto nejaví záujem uchádzať sa o funkciu starostu alebo poslanca zastupiteľstva, lebo aj také obce sú. Obce, ktoré väčšinu alebo polovicu svojho rozpočtu dávajú na plat starostu alebo, alebo, alebo úradníka a nemajú, nemajú žiadny prostriedky, aby investovali do služieb a do rozvoja. Snáď jediná vec, s ktorou by som tak dosť zásadne nesúhlasil, je, že, že dávať to polohy, že krivda socializmu a demokracie, že socializmus spájal a demokracia rozpája. Existuje množstvo demokratických krajín, ktoré, kde prebehla municipalizácia, spájanie obcí. Sú to úspešné príbehy a demokratické.
Baránik, Alojz, poslanec NRSR (2017-04-06):
...pretože toto je úplný štandard a je prirodzené, že existuje záujem na tom, aby ľudia trávili ako rodina čas spolu. (Prerušenie vystúpenia predsedajúcim.)
Susko, Boris, poslanec NR SR (2020-11-12):
Ďakujem pekne za slovo. Vážený pán predsedajúci, vážený pán minister... (Zaznenie gongu. Prerušenie vystúpenia predsedajúcim.)
Laššáková, Jana, podpredsedníčka NR SR (2015-12-02):
Ďakujem pekne, pani spravodajkyňa. Zaujmite miesto určené pre spravodajcov. Otváram všeobecnú rozpravu. Ani tu som nedostala žiadnu písomnú prihlášku. Pýtam sa, či sa niekto hlási do rozpravy ústne. Nie je tomu tak. Vyhlasujem rozpravu za skončenú a prerušujem rokovanie aj o tomto bode programu. Pristúpime k prvému čítaniu o návrhu poslanca Petra Osuského na vydanie zákona, ktorým sa mení a dopĺňa zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov. Návrh zákona je uverejnený ako tlač 1840. Návrh na jeho pridelenie na prerokovanie výborom je v rozhodnutí č. 1845. Nech sa páči, pán poslanec Osuský, ako navrhovateľ uveďte návrh zákona. (Rokovanie o návrhu poslanca Národnej rady Slovenskej republiky Petra Osuského na vydanie zákona, ktorým sa mení zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov , tlač 1840.)
Grendel, Gábor, podpredseda NR SR (2020-07-23):
Vyhlasujem rozpravu o tomto bode programu za skončenú. Chcem sa opýtať, či chce zaujať stanovisko pán navrhovateľ. Nech sa páči. (Reakcie z pléna a zaznievanie gongu.)
Vons, Peter, poslanec NR SR (2021-12-14):
Ďakujem. Vážený pán predsedajúci, v rozprave vystúpil jeden poslanec, bol podaný jeden pozmeňujúci a doplňujúci návrh. Spoločná správa výborov obsahuje dva pozmeňujúce a doplňujúce návrhy. Pán poslanec Boris Susko požiadal vyňať na osobitné hlasovanie bod 1 spoločnej správy. Pán predsedajúci, dajte, prosím, hlasovať najskôr o bode 1 spoločnej správy.
Grečková, Lea, poslankyňa NR SR (2014-03-20):
Pán predseda, dajte, prosím, hlasovať o zákone ako o celku s odporúčaním gestorského výboru schváliť ho.
A. Belousovová, podpredsedníčka NR SR: (2007-03-22):
Otváram rozpravu o tomto bode. Do rozpravy som dostala jedinú písomnú prihlášku. Písomne sa prihlásil pán poslanec Slafkovský. Pán poslanec Slafkovský, máte slovo.
Augustín Hambálek, poslanec NR SR (2021-09-17):
Ďakujem. Ďalej v rozprave vystúpil pán poslanec Jozef Habánik a podal pozmeňujúci a doplňujúci návrh v členení troch novelizačných bodov, o ktorých budeme hlasovať spoločne. Prosím, pán predsedajúci, dajte hlasovať o návrhu podanom poslancom Jozefom Habánikom.
Pellegrini, Peter, predseda NR SR (2015-06-17):
Ďakujem pekne. Otváram všeobecnú rozpravu. Konštatujem, že som nedostal žiadnu písomnú prihlášku. Pýtam sa, či sa niekto do rozpravy hlási ústne. Končím možnosť prihlásiť do rozpravy. Pán poslanec Hlina, nech sa páči, máte slovo v rámci rozpravy.
Karahuta, Jaroslav, poslanec NR SR (2022-10-06):
Ďakujem za slovo, pán predsedajúci. Vážené panie poslankyne, páni poslanci, predkladám návrh zákona, ktorým sa mení a dopĺňa zákon č. 414/2012 o obchodovaní s emisnými kvótami. Dôvodom predloženia návrhu zákona je zvyšujúca sa cena elektrickej energie a potreba zabezpečenia kompenzácie slovenského priemyslu v súvislosti s neprimeranými nákladmi, ktoré sú spôsobené obchodovaním s CO2	kvótami. Legislatíva Európskej únie umožňuje členským štátom použiť až 25 % výnosov z celkových výnosov dražieb kvót na kompenzácie výrazných nepriamych nákladov, ktoré v skutočnosti vznikajú z premietnutia nákladov súvisiacich s emisiami skleníkových plynov do cien elektrickej energie. Predložený návrh zákona upravuje percentuálnu výšku použiteľného výnosu z dražieb kvót, ktoré sú príjmom environmentálneho fondu a slúžia na financovanie environmentálnej politiky, a to z pôvodných 30 % na 70 %. Navrhované zmeny zákona sú plne v súlade s pravidlami Európskej únie a konečná alokácia pre kompenzáciu prevádzok, u ktorých sa predpokladá značné riziko úniku uhlíka v súvislosti s premietnutím nákladov kvót do cien elektrickej energie, je tak vo výške 24,5 %. To je tesne pod maximálnym limitom povoleným zo strany Európskej únie. Pokiaľ bude pretrvávať nízka miera kompenzačných platieb, priemyselná výroba na Slovensku nebude ďalej efektívna ani elektrifikovaná. Návrh zákona predpokladá negatívny vplyv na rozpočet verejnej správy a pozitívny vplyv na podnikateľské prostredie a pozitívny vplyv na životné prostredie. Návrh zákona je v súlade s ústavou a ústavnými zákonmi a nálezmi Ústavného súdu a inými zákonmi, s medzinárodnými zmluvami a inými medzinárodnými dokumentami, ktorými je Slovenská republika a viazaná a s právom Európskej únie. Pán predsedajúci, skončil som.
P. Hrušovský, predseda NR SR: (2005-10-25):
(Hlasovanie.) 121 prítomných, 93 za, 1 proti, 21 sa zdržalo, 6 nehlasovalo. Návrh sme schválili. Poprosím vás, pán poslanec, aby ste predniesli návrhy uznesení k prerokúvanému návrhu vlády na vydanie zákona o rozpočtových pravidlách a o zmene a doplnení niektorých zákonov (tlač 1335).
P. Paška, predseda NR SR: (2008-03-27):
A budeme pokračovať odpoveďami členov vlády na otázky poslancov. Prvá je od pani poslankyne Anny Szögedi na ministra výstavby a regionálneho rozvoja Mariána Januška, ktorého zastúpi pán minister životného prostredia Izák, a znie: „Vážený pán minister, ako minister regionálneho rozvoja, ako mienite podporiť rozvoj regiónov s menšími obcami, keď ste ich nepriradili k projektu „Pólom rastu“?“ Pán minister, poprosím vás, aby ste v zastúpení odpovedali.
Laššáková, Jana, podpredsedníčka NR SR (2015-06-17):
S reakciou, pán poslanec Blanár, nech sa páči.
Blaha, Ľuboš, podpredseda NR SR (2023-12-06):
Ďakujem pekne, pán poslanec. Otváram rozpravu. Do rozpravy som dostal štyri písomné prihlášky. Ako prvý pán poslanec Gábor Grendel. Nech sa páči, pán poslanec, máte slovo.
V. Tomanová, ministerka práce, sociálnych vecí a rodiny SR: (2008-09-11):
Vládny návrh zákona reaguje aj na prechod na menu euro v Slovenskej republike vo väzbe na prepočet súm, ako aj na zaokrúhľovanie súm. Navrhovaný spôsob zaokrúhľovania jednotlivých súm a nárokov vychádza z doterajšieho spôsobu zaokrúhľovania nahor a je v súlade so základnými princípmi zákona o zavedení meny euro v Slovenskej republike, t. j. zaokrúhľovanie v prospech zamestnanca pri zachovaní princípu cenovej neutrality. Vládnym návrhom zákona sa taktiež zosúlaďujú niektoré ustanovenia zákona o cestovných náhradách s novelou zákona o odmeňovaní niektorých zamestnancov pri výkone prác vo verejnom záujme a novelou zákona o štátnej službe, ktorá je obsiahnutá vo vládnom návrhu zákona, ktorým sa menia a dopĺňajú zákony v pôsobnosti ministerstva práce, sociálnych vecí a rodiny v súvislosti so zavedením meny euro v Slovenskej republike. Ďakujem za pozornosť.
Gyimesi, György, poslanec NR SR (2022-05-20):
Vážený pán podpredseda Národnej rady, vážené pani poslankyne, vážení páni poslanci, dovoľte mi, aby som v zmysle § 73 ods. 1 rokovacieho poriadku Národnej rady vystúpil v prvom čítaní ako spravodajca k uvedenému návrhu zákona. Predmetný návrh bol doručený poslancom s tým, že vláda požiadala prerokovať tento návrh zákona prostredníctvom skráteného legislatívneho konania. Predseda Národnej rady posúdil uvedený návrh podľa § 70 ods. 1 zákona Národnej rady o rokovacom poriadku a podľa legislatívnych pravidiel a zaradil ho na rokovanie 65. schôdze Národnej rady Slovenskej republiky. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada vo všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali: Výbor Národnej rady Slovenskej republiky pre financie a rozpočet, Ústavnoprávny výbor Národnej rady Slovenskej republiky, Výbor Národnej rady Slovenskej republiky pre sociálne veci, Výbor Národnej rady Slovenskej republiky pre vzdelávanie, vedu, mládež a šport, Výbor Národnej rady Slovenskej republiky pre kultúru a médiá. Za gestorský výbor navrhujem Výbor Národnej rady Slovenskej republiky pre financie a rozpočet. Zároveň odporúčam, aby výbory uvedený návrh prerokovali ihneď. Pán predseda, alebo teda pán predsedajúci, prosím, otvorte rozpravu k uvedenému návrhu zákona.
Kuffa, Filip, poslanec NR SR (2020-07-08):
Ďakujem za slovo. Pán Hojsík, spomenuli ste vo svojom príspevku tri krízy. Ja som sa vás chcel opýtať konkrétne na tú klimatickú krízu, ale vzhľadom k tomu, keďže predrečníci už zaplikovali niekoľko otázok logicky predpokladám, že mi asi nebudete vedieť, nestihnete odpovedať teda. Preto sa obraciam na pána docenta Virsíka, keďže ste z jednej strany aj kandidovali, boli ste taký spoločný tandem v eurovoľbách. Zaujímalo by ma, či vaša tzv. zelená obnova zahŕňa aj zmenu vášho postoja k tzv. bezzásahovému režimu v chránených územiach alebo dneska beží aj taký pojem ničnerobenie, pretože tieto územia ničnerobenia sa dnes, alebo teda do dnešného dňa, aby som bol presný, v podstate na tisíckach hektárov hlavne lesných pozemkov Slovenskej republiky sa rozpadli. A v podstate podľa, podľa odborných štúdií a informácií, ktoré sa dajú dohľadať aj na internete, patria medzi jedných z najvýznamnejších producentov skleníkových plynov. A vieme teda, že vaša osobná filozofia jedného aj druhého poslanca, vy sa v podstate zasadzujete za tú ideu teda ničnerobenia. A chcem sa preto spýtať, že či idete zmeniť tento postoj, a teda v rámci tej zelenej obnovy či idete lobovať aj za zelené lesy. A chcel by som ešte poprosiť, lebo Miro Suja tu už spomenul, že na výbore v podstate tá debata trošku skĺzla mimo. Nechcem tu porovnanie teraz, aby ste nám tu hovorili, že absorpčná schopnosť pralesov je vyššia ako absorpčná schopnosť rúbanísk, pretože to naozaj nechcem. Skúste porovnať absorpčnú schopnosť týchto rozpadnutých území ničnerobenia verzus absorpčnú schopnosť skleníkových plynov území, ktoré sa aktívne manažujú. Ďakujem.
Grendel, Gábor, poslanec NR SR (2019-09-18):
Ďakujem za slovo. Pán poslanec, povedal si, že polovica Tím Hattas by sa do mestského zastupiteľstva v Nitre nedostala, keby nemali v zátvorke Tím Hattas, je to možné. Možno by to bola polovica, možno jedna tretina, ale v podstatné podľa mňa z tohto pohľadu je, že vďaka tomu, že to tam bolo, jednoducho výsledok odzrkadľuje nejakú väčšinovú vôľu voličov v meste Nitra. Skús sa na to pozrieť aj z opačného pohľadu. Ak máš na jednej kandidátke pri voľbách do mestského alebo krajského zastupiteľstva 100 nezávislých kandidátov a nejaký volič nechce voliť takého nezávislého, ktorý je z Tímu Hattas, ale nebude to v tamtej zátvorke, že tí sú z Tímu Hattas a títo sú iní nezávislí, tak podľa čoho sa bude orientovať ten volič? Podľa mňa je normálne, že tak kandidáti z Tímu Hattas sa identifikujú s touto značkou, viete, že toto sme my, toto sú tí iní nezávislí, a volič nech rozhodne. To je podľa mňa fér, na tom proste nie je nič zlé. Na Slovensku vždy tie pokusy, ako prejsť voličom cez rozum, dopadli zle. Proste Mečiar vymyslel zákon, ako, ako strpčiť alebo znemožniť koalícii pravicovej v roku ’98 spoločnú kandidatúru koaličnú, zvýšil hranicu potrebnú pre úspech koalície, no tak si proste vytvorili spoločnú volebnú stranu. Proste nemyslím si, že takéto pokusy o to, ako prejsť voličom cez rozum alebo ako im sťažiť to, aby tá väčšinová vôľa voličov sa prejavila, nemyslím si, že to bude v praxi úspešné.
Novotný, Viliam, poslanec NR SR (2012-10-26):
Dávam námietku. Ja som vyňal bod 21 na samostatné hlasovanie. Čiže žiadam, aby sme hlasovali samostatne o bode 21.
A. Belousovová, podpredsedníčka NR SR: (2008-12-03):
Budeme pokračovať ďalším bodom programu, ktorým je Návrh rozpočtu nákladov na činnosť Fondu národného majetku Slovenskej republiky na roky 2009 až 2011 . Návrh ste dostali ako tlač 822 a spoločnú správu výborov ako tlač 822a. Znovu dávam slovo prezidentovi Prezídia Fondu národného majetku pánovi Petrovi Šimkovi, aby návrh uviedol. Nech sa páči, pán prezident.
Kuciaňová, Magdaléna, poslankyňa NR SR (2019-11-27):
Hlasovali sme o všetkých pozmeňujúcich návrhoch. Pán predsedajúci, podľa ustanovenia § 84 ods. 2 zákona o rokovacom poriadku navrhujem, aby sme pristúpili k tretiemu čítaniu ihneď. Dajte, prosím, o tomto hlasovať.
Jurinová, Erika, podpredsedníčka NR SR (2012-06-19):
Pán poslanec Duchoň.
Hrnčiar, Andrej, podpredseda NR SR (2019-09-25):
Jedna faktická poznámka. Pán poslanec Simon.
Paška, Pavol, predseda NR SR (2013-09-11):
(Hlasovanie.) 141 prítomných, 81 za, 59 proti, 1 sa zdržal. Návrh sme schválili.
Martvoň, Anton, poslanec NR SR (2015-04-16):
Pani predsedajúca, pani podpredsedníčka, ja by som vás chcel poprosiť tiež procedurálne, že v prípade, že nejaký poslanec vyjde s niečím typu, že má byť vymenený spravodajca, len preto, že som citoval v roku 2011 pravdu a bol niekto naozaj hovorcom Širokého, tak, aby ste toho poslanca vypli, lebo jednoducho ja som citoval a povedal som fakt. To, že je pani Grendelová ešte aj teraz hovorkyňa Širokého, ja za to nemôžem. Ja som ju hovorkyňou neurobil. Ale jednoducho ja ako spravodajca som citoval rok 2011, boli dva fakty, pán Grendel bol hovorca pána ministra a pán Lipšic... (Prerušenie vystúpenia predsedajúcou.)
Žiga, Peter, podpredseda NR SR (2024-10-02):
Pán poslanec Hargaš.
Laššáková, Jana, podpredsedníčka NR SR (2014-05-15):
Ani na vystúpenie pána poslanca nie sú faktické poznámky. Nech sa páči, pán poslanec Fecko, máte slovo.
Pčolinský, Peter, podpredseda NR SR (2023-06-15):
Pani poslankyňa Saková. (Zaznievanie gongu.)
R. Zajac, minister zdravotníctva SR: (2002-11-14):
moja odpoveď bude v prvej vete stručná. Nemieni, pretože to nepotrebuje urobiť, pretože generálnu výnimku zo vzdelania nepotrebujeme dávať. Predpokladám, že máte na mysli sestry, ktoré v zmysle odborových smerníc Európskej únie nespĺňajú požadované kritériá na výkon povolania. Avšak v zmysle § 27, ods. 3 nariadenia vlády č. 156/2002 Z. z. o odbornej spôsobilosti pracovníkov v zdravotníctve má odbornú spôsobilosť aj sestra, ktorá ju získala ukončením úplného stredného odborného vzdelania na strednej zdravotníckej škole v študijnom odbore zdravotná sestra, všeobecná sestra, detská sestra, zubná sestra alebo ženská sestra. Navyše, keďže sme v predprístupových rokovaniach, bude tento problém riešiť aj novela zákona o verejnej službe s tým, že sestry s maturitou bude môcť zamestnávateľ prijímať aj na miesto sestry, na ktoré sa vyžaduje vyššie odborné alebo univerzitné vzdelanie. Takže na vašu otázku znova opakujem, nemienime, lebo to nepotrebujeme za predpokladu, že sestra má maturitu z príslušného odboru. Pán predsedajúci, skončil som.
Hatráková, Katarína, poslankyňa NR SR (2023-02-02):
Ďakujem, pán predsedajúci. Dajte, prosím, hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre ľudské práva a národnostné menšiny.
Vlčan, Samuel, minister pôdohospodárstva a rozvoja vidieka SR (2022-03-23):
Ďakujem za slovo, pán predsedajúci. Vážené panie poslankyne, vážení páni poslanci, podľa 
§ 35a ods. 1 zákona č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov činnosť a hospodárenie pozemkového fondu kontroluje 13-členná rada. Členov rady volí a odvoláva Národná rada Slovenskej republiky, a to ôsmich na návrh vlády Slovenskej republiky a piatich na základe princípu pomerného zastúpenia politických strán a politických hnutí, za ktoré boli poslanci zvolení do Národnej rady Slovenskej republiky na návrh výboru. Funkčné obdobie členov rady je tri roky. Nadväzne na zánik členstva v rade šiestim členom rady na základe uplynutia funkčného obdobia Národná rada Slovenskej republiky dňa 15. februára 2022 zvolila na návrh vlády Slovenskej republiky, uznesenie Národnej rady Slovenskej republiky č. 1285 zo 17. februára 2022, troch členov Rady Slovenského pozemkového fondu Branislava Skladaného, Štefana Žida a Petra Radošinského na funkčné obdobie troch rokov odo dňa 16. februára 2022. Dňa 16. marca 2022 vláda Slovenskej republiky uznesením č. 186/2022 schválila návrh na voľbu ďalších troch členov Rady Slovenského pozemkového fondu Dariny Kalabusovej, Martina Tomana a Dagmar Valuchovej na funkčné obdobie v trvaní troch rokov. V súlade s citovaným § 35a ods. 1 vláda Slovenskej republiky predkladá Národnej rade Slovenskej republiky návrh na voľbu troch členov Rady Slovenského pozemkového fondu. Dovoľujem si preto požiadať Národnú radu Slovenskej republiky, aby akceptovala návrh vlády Slovenskej republiky na voľbu troch členov rady a zvolila pani Darinu Kalabusovú, pána Martina Tomana a pani Dagmar Valuchovú za členov Rady Slovenského pozemkového fondu. Ďakujem.
Pellegrini, Peter, predseda NR SR (2015-04-24):
Ďalšou v rozprave prihlásenou je pani poslankyňa Šípošová. Nech sa páči, máte slovo. Po nej sa pripraví pán poslanec Baláž.
Bugár, Béla, podpredseda NR SR (2016-10-12):
Nech sa páči, prezentujme sa a hlasujme o tomto návrhu. (Hlasovanie.) Prítomných 137 poslancov, za 121, zdržalo sa 16 poslancov. Konštatujem, že návrh uznesenia sme schválili. Pristúpime k hlasovaniu o bode 12 schváleného programu, a to v druhom čítaní o vládnom návrhu zákona, ktorým sa mení a dopĺňa zákon č. 384/2011 Z. z. o osobitnom odvode vybraných finančných inštitúcií, tlač 186. Pán poslanec Baláž, máte slovo. (Hlasovanie o vládnom návrhu zákona, ktorým sa mení a dopĺňa zákon č. 384/2011 Z. z. o osobitnom odvode vybraných finančných inštitúcií a o doplnení niektorých zákonov v znení neskorších predpisov , tlač 186.)